2018/0232 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu nariadenia, ktorým sa stanovuje program spolupráce v colnej oblasti „Colníctvo“

1.Súvislosti

Dátum predloženia návrhu Európskemu parlamentu a Rade

[dokument COM(2018) 442 final – 2018/0232 (COD)]: 8. jún 2018 Dátum stanoviska Európskeho hospodárskeho a sociálneho výboru: 17. október 2018 Dátum pozície Európskeho parlamentu v prvom čítaní: 16. apríl 2019 Dátum predloženia zmeneného návrhu: neuplatňuje sa Dátum prijatia pozície Rady: 1. marec 2021

2.Cieľ návrhu Komisie

Colné orgány pomáhajú chrániť finančné záujmy Únie a členských štátov a ako strážcovia vonkajších hraníc EÚ, pokiaľ ide o tovar, chránia aj verejnosť pred teroristickými, zdravotnými, environmentálnymi a inými hrozbami. Od roku 2016 je novým právnym colným rámcom Colný kódex Únie. Hlavnými cieľmi Colného kódexu Únie sú ukončenie papierových postupov a digitalizácia interakcií medzi obchodnými subjektmi a colnými orgánmi. Vykonávanie Colného kódexu Únie v plnej miere je možné dosiahnuť len prostredníctvom intenzívnej operačnej spolupráce medzi colnými správami členských štátov, medzi týmito správami a ďalšími orgánmi, s obchodnými a inými tretími stranami.

Navrhovaným programom, ktorý je nástupníckym programom Colníctva 2020, sa podporí spolupráca v oblasti colníctva.

Colná spolupráca a budovanie kapacít sa bude sústreďovať okolo vytvárania osobných kontaktných sietí a budovania kompetencií na jednej strane a na činnosti budovania kapacít IT na druhej strane. Prvým klastrom sa zefektívni výmena osvedčených postupov a praktických poznatkov medzi členskými štátmi a ostatnými krajinami zúčastňujúcimi sa na programe, pričom sa osobitne zameria na štrukturálnu spoluprácu založenú na projektoch, ktorá umožňuje hlboké a integrované formy spolupráce medzi zúčastnenými krajinami, čím sa otvára cesta na ďalší rozvoj colnej únie. Druhý klaster umožní programu financovať navzájom prepojený súbor infraštruktúry a systémov IT vrátane transeurópskych IT systémov a digitalizácie interakcií medzi obchodom a colnými orgánmi, ako aj posilneného riadenia rizík, ktoré umožní colným správam Únie stať sa plnohodnotnými elektronickými správami a podieľať sa na naplnení ambície Komisie predsedníčky Von der Leyenovej posunúť colnú úniu na vyššiu úroveň.

3.Pripomienky k pozícii Rady

Pozícia Rady prijatá v prvom čítaní plne odráža dohodu dosiahnutú v trialógu medzi Európskym parlamentom, Radou a Komisiou a uzatvorenú 15. decembra 2020. Hlavné prvky dohody sú tieto:

–prijme sa pracovný program vykonávacím aktom, do pracovného programu sa však doplní niekoľko prvkov. Väčšina z nich je už povinná podľa nariadenia Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie,

–zo znenia nariadenia sa vypustia všetky odkazy na viacročný strategický plán pre colníctvo bez toho, aby sa zrušilo rozhodnutie Európskeho parlamentu a Rady 70/2008/ES z 15. januára 2008 o colnom a obchodnom prostredí bez dokladov v papierovej forme (predchádzajúce rozhodnutie o elektronickom colníctve),

–Komisii sa uloží nová povinnosť uverejňovať a pravidelne aktualizovať orientačný zoznam európskych elektronických systémov financovaných z programu,

–Komisia vypracuje správu týkajúcu sa delegovania právomoci,

–trvanie programu je od 1. januára 2021 do 31. decembra 2027,

–nariadenie nadobúda účinnosť dňom uverejnenia a uplatňuje sa od 1. januára 2021.

Komisia podporuje dohodu dosiahnutú počas trialógu, ktorá vytvára vhodné podmienky na rýchle prijatie nového programu. Nový program prispeje k vytvoreniu modernej colnej únie, ktorá sústredí pozornosť na záujmy európskych podnikov a občanov. Komisia má aj naďalej obavy týkajúce sa vypustenia článku 12 a nezrušenia rozhodnutia 70/2008/ES. Sformulovala preto k tejto otázke vyhlásenie uvedené v bode 5, ktoré bude sprevádzať konečné prijatie.

4.Záver